ম্যাজিস্ট্রেট কোর্ট
ম্যাজিস্ট্রেট কোর্ট বা ম্যাজিস্ট্রেট আদালত হলো বাংলাদেশের জেলাতে ও মেট্রোপলিটন এলাকায় অবস্থিত আদালত। জেলা পর্যায়ে চীফ জুডিসিয়াল ম্যাজিস্ট্রেট, অতিরিক্ত চীফ জুডিসিয়াল ম্যাজিস্ট্রেট, সিনিয়র জুডিসিয়াল ম্যাজিস্ট্রেট ও জুডিসিয়াল ম্যাজিস্ট্রেটের আদালতকে সংক্ষেপে ম্যাজিস্ট্রেট কোর্ট বলা হয়। অন্যদিকে, মেট্রোপলিটন এলাকায় চীফ মেট্রোপলিটন ম্যাজিস্ট্রেট, অতিরিক্ত চীফ মেট্রোপলিটন ম্যাজিস্ট্রেট ও মেট্রোপলিটন ম্যাজিস্ট্রেটের আদালতকে একত্রে ম্যাজিস্ট্রেট কোর্ট বলে। ২০০৭ সালে সংশোধিত ফৌজদারি কার্যবিধির ৪ক ধারা অনুযায়ী ম্যাজিস্ট্রেট বলতে শুধুমাত্র জুডিসিয়াল ম্যাজিস্ট্রেটকে বোঝাবে। চীফ জুডিসিয়াল ম্যাজিস্ট্রেট জেলার ম্যাজিস্ট্রেট কোর্টের প্রধান। অতিরিক্ত চীফ জুডিসিয়াল ম্যাজিস্ট্রেট ম্যাজিস্ট্রেট কোর্টের দ্বিতীয় প্রধান ম্যাজিস্ট্রেট বা সেকেন্ড ইন কমান্ড। এছাড়াও এক বা একাধিক সিনিয়র জুডিসিয়াল ম্যাজিস্ট্রেট ও জুডিসিয়াল ম্যাজিস্ট্রেট উপজেলার প্রধান হিসেবে আমলী আদালতের দায়িত্ব পালন করেন। জেলার ম্যাজিস্ট্রেট কোর্টের বিভিন্ন পর্যায়ের ম্যাজিস্ট্রেটগণ হচ্ছেন: ১) চীফ জুডিসিয়াল ম্যাজিস্ট্রেট ২) অতিরিক্ত চীফ জুডিসিয়াল ম্যাজিস্ট্রেট ৩) সিনিয়র জুডিসিয়াল ম্যাজিস্ট্রেট/ প্রথম শ্রেণীর ম্যাজিস্ট্রেট ৪) জুডিসিয়াল ম্যাজিস্ট্রেট অপরদিকে, চীফ মেট্রোপলিটন ম্যাজিস্ট্রেট মেট্রোপলিটন এলাকায় ম্যাজিস্ট্রেট কোর্টের প্রধান ম্যাজিস্ট্রেট। অতিরিক্ত চীফ মেট্রোপলিটন ম্যাজিস্ট্রেট মহানগরের ম্যাজিস্ট্রেট কোর্টের দ্বিতীয় সর্বোচ্চ কর্মকর্তা ম্যাজিস্ট্রেট। পাশাপাশি মেট্রোপলিটন ম্যাজিস্ট্রেটগণ বিভিন্ন আমলী আদালতের দায়িত্ব পালন করেন। মেট্রোপলিটন এলাকার ম্যাজিস্ট্রেট কোর্টের বিভিন্ন পর্যায়ের ম্যাজিস্ট্রেটগণ হচ্ছেন: ১) চীফ মেট্রোপলিটন ম্যাজিস্ট্রেট ২) অতিরিক্ত চীফ মেট্রোপলিটন ম্যাজিস্ট্রেট ৩) মেট্রোপলিটন ম্যাজিস্ট্রেট/ প্রথম শ্রেণীর ম্যাজিস্ট্রেট